#FeesMustFAll: Bring SA tot ŉ stilstand, sê EFFStudente het saamgedrom ter ondersteuning dat Wits weer sy deure moet oopmaak (5 Oktober 2016) Foto: @ewnreporter, Twitter Vuyani Pambo, studenteleier van die Ekonomiese Vryheidsvegters, het Woensdag gesê studente moet die land tot ŉ stilstand bring tot daar aan hul eise vir gratis onderwys voldoen word. ŉ Groep studente van die Universiteit van die Witwatersrand (Wits) het Woensdag aan ŉ stil betoging deelgeneem ter ondersteuning van diegene wat wil hê die akademiese program moet hervat. “Ons gaan al die universiteite oorneem en ons sal seker maak dat die land tot ŉ stilstand kom totdat ons gratis gehalte onderwys het,” het Pambo gesê. Hy het gesê die volgende twee dae sal gebruik word om met idees vorendag te kom wat sal help om die stryd om gratis hoër onderwys te wen. “Die regering het dit reggekry dat ons soos misdadigers lyk. Ons moet vir hulle wys ons is denkende mense wat wil bou vir die swart mense wat agtergelaat is,” het hy aan studente by Wits gesê wat vroeër saamgedrom het dat die akademiese program moet hervat. Wits-bestuur het Dinsdag gesê die akademiese program word tot volgende Maandag uitgestel wanneer ŉ algemene vergadering gehou sal word ter wille van die #FeesMustFall-betoging. Die betogings, wat moontlik daartoe kan lei dat die universiteit sy deure moet sluit vir die res van die akademiese jaar, het meer as twee weke gelede begin nadat Blade Nzimande, minister van hoër onderwys, aangekondig het dat studentegelde in 2017 met ŉ maksimum van 8% sal verhoog. Lees alle vorige berigte oor studentebetogings op Maroela Media.